《唐虞世南书夫子庙堂碑》
清代·李宗瀚

黄银印赐著作郎，世间石墨珍璆琅。画腹艺精从道悟，如神笔妙知器藏。

文辞书翰皆可喜，一时毡拓来四方。周额削后石刓缺，越千余年浸散亡。

旧本并希城武陕，原刻漫溯贞观唐。山谷昔赏荣咨道，月峰曾录韩存良。

我生已晚去古远，南辕北辙徒伥伥。何期神物有呵护，康里元册留唐装。

唐初同文变六代，东观帖出无道场。郎官石记谁遽拟，九成化度差颉颃。

巍然太华秀真骨，后来宛列儿孙行。全碑仅阙四之一，补以摹刻中令王。

圆机残字人争购，此拓岂止千金偿。乍惊秀郎过智永，匪特峭劲如欧阳。

鲁器不欹见中正，隋珠在握含光芒。层台缓步行人选，雍容合傍夫子墙。

金声玉振跻大雅，龙蹲凤跱开文祥。若准孔门用诗例，譬曹入室刘升堂。

昭人颖达具虞法，下侪潘陆坐庑廊。当时五绝褒秘监，献规一体观文皇。

右军腕助天戈舞，北堂文播儒风扬。俗学但以书貌取，毋乃优孟之冠裳。

天吴紫凤久颠倒，而况错杂淆玄黄。覃溪老人霜鹘眼，赏论不数云门张。

考证诸家负真鉴，何王徐辈所未详。问字日就草元阁，百花放艳虹腾光。

子山箧邀文靖赏，虞家笔让来儿飏。匹夫怀宝不知戒，敢诩家学私青箱。

拟谋镌字光宅手，重排曲阜阶楹旁。斯文废坠傥竟举，几研小胥犹可当。

作者简介：（1769—1831）清江西临川人，字公博，一字北漠，又字春湖。乾隆五十八年进士，授编修。道光时官至工部左侍郎、浙江学政。工诗，喜聚书，癖嗜金石文字。